1.nove i promjenjive okolnosti

Europska komisija donijela je 29. siječnja Program rada za 2020. U njemu su utvrđene najvažnije inicijative u prvoj godini rada ove Komisije i u praksi je zaživjelo šest glavnih ciljeva izloženih u političkim smjernicama predsjednice von der Leyen te glavni prioriteti Europskog parlamenta kao i oni iz Strateškog programa Europskog vijeća za razdoblje 2019.–2024.

Program rada donesen je prije nego što je kriza uzrokovana bolešću COVID-19 uzela maha u Europi. Ono što je počelo kao nekoliko izoliranih slučajeva naglo je preraslo u javnozdravstvenu krizu, gospodarski udar neviđenih razmjera i svjetsku pandemiju s tragičnim posljedicama. Nakon samo nekoliko tjedana Europa se zatekla pred nezapamćenim izazovom, koji je svaku zemlju, regiju i osobu pogodio drukčije. Zdravstveni sustavi našli su se na rubu pucanja, a djelatnici u neposrednom kontaktu s oboljelima morali su ulagati nadljudske napore. Poduzete su neviđene mjere zatvaranja gospodarstava i društava te ograničavanja širenja virusa. Hitne i sveobuhvatne mjere poduzete na razini EU-a pomogle su ublažiti udar.

Europska komisija u ovom se razdoblju nepokolebljivo posvetila ponajprije zaštiti života i izvora prihoda. Stavila je na raspolaganje sva preostala sredstva iz proračuna EU-a i stvorila zaliha medicinske opreme. Iskoristila je, u dosad najvećoj mjeri, fleksibilnost pravila o proračunskim i državnim potporama te predložila SURE, novi instrument EU-a za smanjenje rizika od nezaposlenosti i potporu radnicima. Donijela je odluke o pitanjima kao što su bescarinski uvoz osnovnih dobara i iznijela prijedloge za promet, trgovinu, potporu partnerskim zemljama te niz drugih. Dala je brojne smjernice o raznim temama, od upravljanja granicama do putničkih prava, i iznijela plan za sigurno i postupno ukidanje mjera ograničavanja širenja zaraze.

Od početka krize do danas broj odluka i drugih akata koje je Komisija donijela popeo se do 291. Gotovo ništa od toga nije bilo planirano ni uključeno u Komisijin Program rada za 2020. To pokazuje koliko je situacija hitna i dramatična, kao i brzinu kojom se Komisija morala preusmjeriti s ostvarivanja dugoročnih ciljeva na neposredno upravljanje krizom.

Zahvaljujući zajedničkim naporima, i to ponajprije građana, da se trend preokrene širenje virusa usporeno je i smanjeno diljem Europe. Svaki će oporavak ovisiti o tome kako ćemo u doglednoj budućnosti postupati i živjeti s virusom. No iziskivat će i brzu, fleksibilnu potporu i ulaganja tamo gdje je to najpotrebnije. Upravo to Komisija ostvaruje danas europskim planom oporavka, koji obuhvaća novi instrument za oporavak i revidirani višegodišnji financijski okvir.

U okviru današnjeg paketa Komisija prilagođava i Program rada za 2020. Pritom se vodi dvama načelima. Prvo, Komisija je odlučna u namjeri da ispuni obveze preuzete u Programu rada. Drugo, zbog prirode i razmjera ove krize te nužne usmjerenosti na upravljanje njome, moraju se revidirati rokovi pojedinih predloženih djelovanja. U skladu s tim ažuriran je Prilog I. Programu rada za 2020.

Istodobno, za oporavak će biti potrebne jasne političke smjernice i ulaganja. To je podrobnije objašnjeno u Komunikaciji o europskom planu oporavka. Bit će prisutno i u novim prijedlozima koji će biti spomenuti u Komisijinu pismu namjere Europskom parlamentu i Vijeću u povodu rujanskog govora predsjednice von der Leyen o stanju Unije. Oni će zatim postati dio cjelovitog programa rada Komisije za 2021., koji bi trebao biti donesen u listopadu ove godine.

2.ostvarivanje plana rada Komisije: drukčiji rokovi, još veće ambicije

Prioriteti iz političkih smjernica predsjednice von der Leyen i Programa rada Komisije za 2020. važniji su nego ikad prije s obzirom na nužnost europskog oporavka od krize. Hitno se treba posvetiti ubrzanju usporedne zelene i digitalne tranzicije, izgradnji pravednije Europe s gospodarstvom u interesu građana, jačanju našeg jedinstvenog tržišta i strateške autonomije, ujedinjavanju u našim vrijednostima, njegovanju demokracije i preuzimanju globalne odgovornosti u svojstvu geopolitičkog aktera. Tako ćemo pokrenuti oporavak Europe i izgraditi otporniju, održiviju i pravedniju Europu.

Zato je Komisija odlučna u namjeri da ostvari sve najvažnije inicijative u okviru šest glavnih ciljeva. Kratke odgode koje se predviđaju za nekoliko inicijativa odraz su potrebe da izvučemo i primijenimo pouke iz krize, odvojimo dovoljno vremena za savjetovanja i poštujemo načela bolje regulative. Omogućuju dovoljno vremena i da se prijedlozi temeljito rasprave s relevantnim dionicima, suzakonodavcima da ih brzo donesu te nacionalnim tijelima da ih pravilno provedu, i sve to dok se još nosimo s javnozdravstvenom krizom.

Inicijative koje su ključne ili su potpora brzom oporavku bit će donesene kako je prvotno planirano u Komisijinu Programu rada. Među njima su Strategija za pametnu integraciju sektora, Strategija za val obnove, Strategija za održivu i pametnu mobilnost, Akt o digitalnim uslugama, Jačanje Garancije za mlade i Bijela knjiga o instrumentu za strane subvencije.

Nekoliko hitnih glavnih inicijativa koje su bile odgođene zbog pandemije donijet će se u najkraćem mogućem roku, primjerice Novi pakt o migracijama ili Ažurirani Program vještina za Europu. Ostale će biti odgođene za drugi dio godine ili početak iduće godine kako bi ih se moglo dobro pripremiti i o njima raspraviti.

Uvrštavanje inicijative u određenu skupinu u prilagođenim prilozima nije povezano s odgovornostima navedenima u mandatnim pismima koje je svakom članu Kolegija poslala predsjednica von der Leyen.

Komisija će nastaviti blisko surađivati s Europskim parlamentom i Vijećem na već pokrenutim ovogodišnjim inicijativama. Nastavit će i suradnju s regijama, gradovima, socijalnim partnerima, civilnim društvom i građanima na predloženim ili budućim inicijativama.

3.Bolja regulativa i strateško predviđanje

Kriza je pokazala koliko je bitno da tvorci politika mogu donositi odluke koje se temelje na čvrstim dokazima i procjenama svih mogućih opcija i njihovih vjerojatnih učinaka. Zato načela bolje regulative moraju i dalje biti neizostavan element našeg oblikovanja politika. Komisija će tijekom godine predstaviti Komunikaciju o boljoj regulativi.

U krizi je usto još više do izražaja došla potreba da se smanji nepotrebno regulatorno opterećenje u trenutku kad se Europa priprema pokrenuti gospodarstvo. U tom će duhu Komisija u idućim tjednima uspostaviti platformu Fit-for-Future kako bi u pojednostavnjivanje i modernizaciju propisa EU-a uključila dionike i sve razine vlasti.

Posljedice javnozdravstvene krize na glavne trendove i odgovore politike uzet će se u obzir u prvom godišnjem izvješću o strateškim predviđanjima. U skladu s europskim planom oporavka u izvješću će se posebna pozornost posvetiti potrebi da EU i njegove države članice povećaju otpornost na sadašnje i buduće sistemske udare kao što je kriza uzrokovana bolešću COVID-19.